Document ID: 32001R2245

Κανονισμός (ΕΚ) αριθ. 2245/2001 της Επιτροπής
της 19ης Νοεμβρίου 2001
για την τροποποίηση των παραρτημάτων ΙΙΙ Β και VI του κανονισμού (ΕΚ) αριθ. 517/94 όσον αφορά τις ποσοστώσεις για την Ομοσπονδιακή Δημοκρατία της Γιουγκοσλαβίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 517/94 του Συμβουλίου, της 7ης Μαρτίου 1994, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες, τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς, ή από άλλους ειδικούς κοινοτικούς κανόνες εισαγωγής(1), όπως τροποποιήθηκε τελευταία από τον κανονισμό (ΕΚ) αριθ. 2878/2000 της Επιτροπής(2), και ιδίως το άρθρο 5 σε συνδυασμό με το άρθρο 25 παράγραφος 4,
Εκτιμώντας τα ακόλουθα:
(1) ο κανονισμός (ΕΚ) αριθ. 517/94 καθορίζει τα ετήσια ποσοτικά όρια για ορισμένα κλωστοϋφαντουργικά προϊόντα καταγωγής Ομοσπονδιακής Δημοκρατίας της Γιουγκοσλαβίας.
(2) Μετά τις πολιτικές αλλαγές στην Ομοσπονδιακή Δημοκρατία της Γιουγκοσλαβίας τον Οκτώβριο 2000, η εν λόγω χώρα συμμετέχει τώρα πλήρως στη διαδικασία σταθεροποίησης και σύνδεσης της ΕΕ και υπόκειται πλήρως στο κοινοτικό εμπορικό καθεστώς δασμολογικών προτιμήσεων μαζί με τις χώρες των δυτικών Βαλκανίων, που καθιερώθηκε με τον κανονισμό (ΕΚ) αριθ. 2007/2000 του Συμβουλίου, της 18ης Σεπτεμβρίου 2000, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης, για την τροποποίηση του κανονισμού (ΕΚ) αριθ. 2820/98 και την κατάργηση των κανονισμών (ΕΚ) αριθ. 1763/1999 και (ΕΚ) αριθ. 6/2000(3), όπως τροποποιήθηκε από τον κανονισμό (ΕΚ) αριθ. 2563/2000(4).
(3) Δεν είναι ακόμη δυνατόν να εξεταστεί το ενδεχόμενο να δοθεί εντολή για διμερή συμφωνία για το εμπόριο κλωστοϋφαντουργικών προϊόντων, δεδομένου ότι πρέπει ακόμη να δοθεί λύση σε θέματα που σχετίζονται με το εξωτερικό εμπόριο και τον τελωνειακό έλεγχο στην Ομοσπονδιακή Δημοκρατία της Γιουγκοσλαβίας.
(4) Το εμπόριο σε ορισμένες κατηγορίες κλωστοϋφαντουργικών έχει προς το παρόν εξαντληθεί. Η Ομοσπονδιακή Δημοκρατία της Γιουγκοσλαβίας ζήτησε αύξηση στις εν λόγω κατηγορίες κατά 20 % των εν λόγω ποσοστώσεων.
(5) Είναι σκόπιμο να αυξηθεί το επίπεδο όλων των ποσοστώσεων για την Ομοσπονδιακή Δημοκρατία της Γιουγκοσλαβίας, όπως έγινε για την Κροατία και τη Βοσνία-Ερζεγοβίνη για το έτος 2000, με τον κανονισμό (ΕΚ) αριθ. 7/2000 του Συμβουλίου(5) πριν τις διαπραγματεύσεις για διμερείς συμφωνίες για τα κλωστοϋφαντουργικά με τις δύο εν λόγω χώρες.
(6) Για τον προσδιορισμό αυτής της αύξησης θα πρέπει να ληφθεί ως βάση ο συντελεστής αύξησης ανά κατηγορία που προβλεπόταν στο συμπληρωματικό πρωτόκολλο της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Σοσιαλιστικής Ομοσπονδιακής Δημοκρατίας της Γιουγκοσλαβίας για το εμπόριο κλωστοϋφαντουργικών προϊόντων, που συνήφθη με την απόφαση 90/649/ΕΟΚ του Συμβουλίου(6).
(7) Αυτή η γραμμική αύξηση θα πρέπει να ανακατανεμηθεί στις κατηγορίες που έχουν μεγαλύτερη ανάγκη, μέχρι των ορίων των αυξήσεων που ζητά η Ομοσπονδιακή Δημοκρατία της Γιουγκοσλαβίας.
(8) Τα αυξημένα επίπεδα ποσοστώσεων θα πρέπει να ισχύσουν από την αρχή του έτους 2001, ώστε να απορροφηθούν ορισμένες εκκρεμούσες αιτήσεις εισαγωγής.
(9) Συνεπώς, πρέπει να τροποποιηθεί ανάλογα ο κανονισμός (ΕΚ) αριθ. 517/94.
(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών, όπως ορίζει ο κανονισμός (ΕΚ) αριθ. 517/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα ΙΙΙ Β και VI του κανονισμού (ΕΚ) αριθ. 517/94 τροποποιούνται όπως καθορίζει το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Νοεμβρίου 2001.

Labels: 18
3
1